open-index/open-wikipedia-markdown huggingface dataset:
אל-האדי

**אל-האדי** (מילולית: המונחה באורח מישרים), אבו מחמד מוסא בן אל-מהדי (בערבית: **الهادي, ابو محمد بن موسى المهدي**) נולד בשנת 764 והיה הח'ליף העבאסי הרביעי ששלט בבגדאד במשך שנה אחת בין 785 ל-786.

אל-האדי היה בנו הבכור של אביו אל-מהדי וכמותו גם הוא נהג לקבל את המוני העם בארמונו. בכך המשיך את המגמות הנאורות של קודמיו העבאסיים, בניגוד להתנהלותם הקלוקלת בענייני מדינה של אחרוני הח'ליפים לבית אומייה. שלטונו הקצר של אל-האדי היה שבע מרידות ומאבקים צבאיים. אל-חסין בן עלי בן חסן, נצר ממשפחת עלי, מרד כנגדו במדינה אך הוכרע. למרות זאת, בן דודו אידריס בן עבדאללה נמלט בסיועו של אחראי הדואר במצרים אל מרוקו וייסד שם את השושלת האידריסים. אל-האדי התמודד גם עם מרד ח'ארג'י ופלישה ביזנטית, אשר נסתיימה בנסיגה בטרם עת ובכיבושי שטחים נוספים לטובת הח'ליפות.

הדעות חלוקות בנוגע לאופן בו מצא אל-האדי את מותו. גרסה אחת טוענת שמותו אורגן בידי אימו ח'יזוראן, אשר הורחקה ממוסרות השלטון בידי אל-האדי. אל-האדי איים גם על מעמדו של אחיו הקטן כיורש העצר, אותו האח אשר ירש אותו לאחר מותו ועלה לשלטון בתור הח'ליף הארון א-רשיד. גרסה אחת שמצטט א-טברי קובעת שהוא נפטר מכיב בקיבה, ייתכן לאחר שאימו הרעילה אותו במטרה להעלות את בנה האחר לשלטון.

## קישורים חיצוניים

* 

קטגוריה:בית עבאס
קטגוריה:ילידי 764
קטגוריה:נפטרים ב-786
בורה מילוטינוביץ'

**וליבור "בורה" מילוטינוביץ' ** (בסרבית: **Велибор Бора Милутиновић**; נולד ב-7 בספטמבר 1944) הוא כדורגלן עבר סרבי, ומאמן כדורגל בהווה.
## קריירה
את קריירת האימון החל מילוטינוביץ' בקבוצת **אוניברסידד נסיונל** המקסיקנית, שהיא גם קבוצותו האחרונה בקריירה כשחקן מקצועי. בין הקבוצות בהן שיחק, נמנות פרטיזן בלגרד, מונקו וניס.

מילוטינוביץ' הוא המאמן היחידי בהיסטוריה שאימן 5 נבחרות שונות במונדיאל: מקסיקו (1986), קוסטה ריקה (1990), ארצות הברית (1994), ניגריה (1998) וסין (2002). כמו כן, הוא היחיד שהצליח להעלות 4 נבחרות שונות מעבר לסיבוב הראשון של המונדיאל. הנבחרת היחידה עמה כשל במשימה זו היא סין, ב-2002.
בעקבות הצלחתו הרבה, זכה לכינוי "קוסם" (Miracle Worker), כינוי שהוענק לו לראשונה על ידי נשיא ההתאחדות לכדורגל של ארצות הברית. ב-2009 אימן מילוטינוביץ' את עיראק, והעלה אותה לגביע הקונפדרציות.

בנוסף, אימן מילוטינוביץ' את נבחרות ג'מייקה, הונדורס ואת קבוצות הכדורגל אודינזה, ניו יורק רד בולס, ואל-סאעד מקטר.

מילוטינוביץ' הוא בן למשפחת כדורגלנים מוכרת בסרביה. בורה ושני אחיו: מילוס ומילורד, שיחקו יחדיו
בפרטיזן בלגרד. כיום מתגורר במקסיקו סיטי. נשוי לאישה מקסיקנית, ובעל אזרחות מקסיקנית.

## קישורים חיצוניים

ימין|ממוזער|250px|בורה מילוטינוביץ'

קטגוריה:כדורגלנים יוגוסלבים
קטגוריה:קשרי כדורגל יוגוסלבים
קטגוריה:כדורגלנים סרבים
קטגוריה:קשרי כדורגל סרבים
קטגוריה:כדורגלני OFK בלגרד
קטגוריה:כדורגלני פרטיזן בלגרד
קטגוריה:כדורגלני מונקו
קטגוריה:כדורגלני ניס
קטגוריה:כדורגלני אוניברסידד נסיונל
קטגוריה:מאמני כדורגל סרבים
קטגוריה:מאמני נבחרת מקסיקו בכדורגל
קטגוריה:מאמני סן לורנסו
קטגוריה:מאמני אודינזה
קטגוריה:מאמני וראקרוס
קטגוריה:מאמני נבחרת קוסטה ריקה בכדורגל
קטגוריה:מאמני נבחרת ארצות הברית בכדורגל
קטגוריה:מאמני נבחרת ניגריה בכדורגל
קטגוריה:מאמני ניו יורק רד בולס
קטגוריה:מאמני נבחרת סין בכדורגל
קטגוריה:מאמני נבחרת עיראק בכדורגל
קטגוריה:מאמני א-סד
קטגוריה:מאמני מונדיאל 1986
קטגוריה:מאמני מונדיאל 1990
קטגוריה:מאמני מונדיאל 1994
קטגוריה:מאמני מונדיאל 1998
קטגוריה:מאמני מונדיאל 2002
קטגוריה:מאמני קופה אמריקה 1993
קטגוריה:מאמני גביע אסיה 2000
קטגוריה:סרביה ומונטנגרו: מאמני כדורגל
קטגוריה:ילידי 1944
ניידות

**ניידות**, **ניעות** או **מוביליות** היא היכולת לנוע ממקום למקום או ממצב למצב.
מור פארק

**מור פארק** (באנגלית: **Moore Park**) הוא פרוור בסידני. מור פארק מנוהל על ידי עיריית סידני (The City of Sydney), וענייניו הכספיים מנוהלים על ידי קרן הניהול של מור פארק וסנטניאל פארק. מור פארק הוא אחד מהפרוורים הבודדים בסידני שאינו כולל בתי מגורים (דוגמה אחרת היא אווליי).

## גאוגרפיה
מור פארק ממוקם דרומית לפדינגטון, וגובל ממזרח בסנטניאל פארק ממערב בסארי הילס ווטרלו ובדרום בקנזינגטון. הפארק טרפזי בצורתו, עם בסיס קטן מדרום ובסיס רחב יותר מצפון, ולאורכו מצפון מערב לדרום מזרח עוברת דרך ראשית אחת, שדירת אנזאק.

## היסטוריה
פארק מור נקרא על שם צ'ארלס מור, ראש עיריית סידני בין השנים 1867–1869, שדרש כי שטח קרקע באזור יוקצה לרווחת התושבים. שטח של כ-4 קמ"ר הוקצה לבסוף על ידי המושל לאכלן מקוורי בשנת 1810, בזמנו בעיקר כדי לשמש אדמת מרעה.

ב-1879 הוקם בפרוור גן החיות הראשון בעיר, על שטח של 28,000 מ"ר בקירוב. בשנת 1917, כשגן החיות התרחב מעבר לגבולותיו המקוריים ל-60,000 מ"ר, הוא הועבר למיקום חדש בדרום הגדה הצפונית, ונחנך מחדש כגן החיות טורונגה. במקום בו היה גן החיות הוקם בית ספר לנערות ב-1920, וב-1928 הוקם לצידו בית ספר לנערים.

בשנת 1886 היה מור פארק זירת פשע, כשבמקום בוצע אונס קבוצתי אכזרי. לאחר חקירה והעמדה לדין, תשעה גברים נידונו למוות ומתוכם עלו לגרדום ארבעה.

## תרבות
שתיים מזירות הספורט הגדולות בסידני מצויות במור פארק: אצטדיון הכדורגל של סידני ומגרש הקריקט של סידני. ליגת הראגבי הלאומית של ניו סאות' ויילס מחזיקה במשרדים מנהליים בפארק, כמו גם שתי ליגות ראגבי זוטרות ממנה.

במור פארק נמצא הורדרן פביליון, אולם אירועים המוניים המושכר לצרכים שונים, בעיקר משחקים. בפרוור מצוי גם מגרש גולף גדול, מגרשי טניס ומגרשי כדורת דשא.

במור פארק נמצאים שניים מבתי הספר היוקרתיים ביותר באזור סידני רבתי: בית הספר לנערים של סידני, ובית הספר לנערות של סידני.

## קישורים חיצוניים

* מור פארק באתר "Dictionary of Sydney"
* מור פארק באתר "Sydney Suburbs"

## הערות שוליים




קטגוריה:פרוורי סידני
חנוך רינות

**חנוך רינות** (1 במרץ 1911 – פברואר 1995) היה איש חינוך ישראלי, כיהן כמנהל הכללי של עליית הנוער וכמנכ"ל משרד החינוך בשנות ה-60 של המאה ה-20.

## חייו
רינות נולד כחנוך רינהולד בפולין. בגיל שלוש עבר עם משפחתו לווינה ובגיל חמש עשרה לברלין. בשנת 1932 היה בין שבעת החותמים על פרוטוקול ייסוד תנועת "עזרה לנוער יהודי" של רחה פריאר. בפברואר 1934 עלה לארץ ישראל והצטרף לקיבוץ עין חרוד כמדריך של קבוצה של כשישים נערים ונערות בני 15-16, שהייתה הקבוצה הראשונה של עליית הנוער בניהולה של הנרייטה סאלד. בהמשך היה מפקח בעליית הנוער והמנהל החינוכי של עליית הנוער. בשנת 1947 הוא הקים וניהל כפר נוער של עליית הנוער במחנות המעפילים בקפריסין. בשנת 1953 הוציא לאור ספר בשם "נוער בונה ביתו" על עבודתו בעליית הנוער.

באוקטובר 1960 התמנה למנכ"ל משרד החינוך על ידי אבא אבן. בתקופת כהונתו, לאור יחסיו הקרובים עם צרפת והיותו יו"ר האגודה לידידות ישראל-צרפת, הגביר את לימודי הצרפתית בבתיה"ס בישראל. במהלך כהונתו גם החלו שידורי הטלוויזיה החינוכית בישראל. בשנת 1962 הצטרף למועצה הארצית למען התזמורת הפילהרמונית הישראלית. לפי גרסה אחת, בפברואר 1964 עמד מאחורי ההחלטה שלא לאפשר ללהקת הביטלס להופיע בישראל באומרו ש"לבושם ותסרוקתם, שירם דיבורם ותנועותיהם מבליטים זרות ומוזרות. ... היגררות זו של המוני בני נוער אחרי אליליהם מוכיחה כי קיים חלל בנפש הצעיר ושיממון ביומו ובערכיו".
אולם לסיפור זה יש הרבה גרסאות, וברשימת האחראים להחלטה הנ"ל לפי גרסאות אלה נמנים זלמן ארן, ועדת הכספים, האמרגן גיורא גודיק ועוד. יוסי שריד ייחס בעבר סיפור זה לאביו, יעקב שריד.

בינואר 1967, לאור חילוקי דעות בינו לבין השר זלמן ארן בעיקר על רקע רצונו של השר להאיץ את קצב מיזוג הגלויות, התפטר מתפקידו. לאחר ההתפטרות שהה בשליחות חינוכית בארצות הברית לעמוד מקרוב על מצב החינוך היהודי בארץ זו. באוגוסט 1967 נתמנה ליועץ לענייני חינוך, הכשרת שליחים ומחקר ליושב ראש הנהלת הסוכנות היהודית. בתפקידו זה הוא ניהל מחקר של ראיונות עם מתנדבים שהגיעו לישראל לסייע לה בתקופה שלאחר מלחמת ששת הימים. בשנת 1968 הוא כיהן כחבר מליאת רשות השידור.

## קישורים חיצוניים
* 

## הערות שוליים

קטגוריה:מנכ"לי משרד החינוך
קטגוריה:אנשי עליית הנוער
קטגוריה:ישראלים ילידי פולין
קטגוריה:אנשי העלייה החמישית
קטגוריה:יהודים הקבורים בהר המנוחות
קטגוריה:ישראלים שנולדו ב-1911
קטגוריה:ישראלים שנפטרו ב-1995
קרן ברטלסמן

**קרן ברטלסמן** (בגרמנית: **Bertelsmann Stiftung**) היא ארגון ללא כוונת רווח הגדול מסוגו בגרמניה. הקרן מחזיקה ב-76.9% ממניות תאגיד התקשורת וההוצאה לאור "ברטלסמן" שרווחיו מהווים את מקור הכנסתה היחיד.

## היסטוריה
הקרן הוקמה על ידי בעלי ברטלסמן, ריינהארד מוהר, ב-1977 והיא נשלטת על ידי משפחת מוהר.

## מטרות הקרן
מטרות הקרן הן לקדם רפורמות ודמוקרטיזציה תוך מעורבות פעילה בפוליטיקה, בכלכלה, בחברה ובחינוך.

## דרכי פעולה
הקרן מממנת רק מיזמים שטיפחה בעצמה ולא מהווה גוף מימון או תמיכה במיזמים פעילים אחרים. פעילויותיה כוללות מחקר, פרסום ועידוד דיון ציבורי בנושאים שונים שבתחום התעניינותה על ידי פרסום ניירות עמדה, עריכת כנסים וימי עיון והסברה וכדומה.

הקרן משפיעה על נושאי כלכלה, עבודה וחינוך גבוה ברוח הליברליזם, למשל בדרישה לגבות שכר לימוד באוניברסיטאות על מנת לשפר את יכולתן להתנהלות עצמאית ולהגביר את התחרות החופשית בין המוסדות להשכלה גבוהה בגרמניה.

### בקורת
הביקורת כלפי הקרן כוללת טענות על מעורבות פעילה מדי של גוף כלכלי פרטי בעולם הפוליטי.

## קישורים חיצוניים

* 

* אתר הבית  ו

קטגוריה:גרמניה: ארגונים
קטגוריה:תאגיד ברטלסמן
מילרס פוינט

**מילרס פוינט** (באנגלית: **Millers Point**) הוא פרוור בסידני.

## גאוגרפיה
מילרס פוינט הוא פרוור קטן המצוי בקצהו הצפוני של שטח השיפוט של עיריית סידני. מצפון לו ממוקם דאווס פוינט, מדרום ברנגרו, ממזרח הרוקס וממערב מפרץ ג'קסון. הוא מהפרוורים הקטנים בסידני.

## היסטוריה
הפרוור החל כנחלה קטנה סביב טחנת קמח בבעלותו של ג'ק לייטון, והאזור נודע כנקודת ג'ק הטוחן (Jack The Miller's Point). במרוצת השנים השם התקצר לנקודת הטוחן (the Miller's Point) ומשם למילרס פוינט. ב-1833 נתן המושל בורק שטח אדמה קטן לכנסייה הקתולית להקים בית ספר ובית תפילה בפרוור. האדריכל אמברוז האלן נשכר על ידי הכנסייה להקים את בית התפילה, וזה נחנך בשנת 1835. בית תפילה זה הוא בית התפילה הקתולי העתיק ביותר באוסטרליה, ומשמש עד היום (2010) למיסות של הקהילה המקומית. בית הספר שהיה באותו בניין נסגר בשנת 1992.

על גבעת המצפה, הנחלקת בין הפרוור לדאווס פוינט הסמוך, מצוי מצפה הכוכבים של סידני, מבנה שנוסד בשנת 1858 על ידי האסטרונום ואיש הכמורה ויליאם סקוט.

## תרבות
במילרס פוינט מצויים כמה מהפאבים העתיקים ביותר בניו סאות' ויילס, אך פרט להם ולמצפה הסמוך אין בפרוור מוסדות תרבות בולטים.

## קישורים חיצוניים

* מילרס פוינט באתר "Dictionary of Sydney"
* מילרס פוינט באתר "Sydney Suburbs"

## הערות שוליים

קטגוריה:פרוורי סידני
ג'ף בלוקלי

**ג'פרי פול "ג'ף" בלוקלי** (אנגלית: **Jeffrey Paul "Jeff" Blockley**; נולד ב-12 בספטמבר 1949) הוא כדורגלן עבר אנגלי.

## קריירה
בלוקלי נולד בלסטר, אך החל את הקריירה שלו ב-1968 בקובנטרי סיטי. הוא שיחק בעמדת הבלם, וערך 150 הופעות במדי קובנטרי, ואף זומן פעם אחת לסגל נבחרת אנגליה עד גיל 23. באוקטובר 1972 הוא עבר לארסנל תמורת 200,000 לירות שטרלינג, כמחליפו של הקפטן הקודם פרנק מקלינטוק. הוא ערך את הופעת הבכורה בארסנל בהפסד 0-1 לשפילד יונייטד ב-7 באוקטובר 1972, וארבעה ימים לאחר מכן ערך את הופעת הבכורה במדי נבחרת אנגליה, בתיקו 1-1 מול נבחרת יוגוסלביה, שהייתה גם הופעתו היחידה במדי הנבחרת הלאומית.

למרות זימונו לנבחרת הוא לא נהנה מקריירה טובה בארסנל. מקלינטוק היה אחד מסמלי המועדון ושחקן פופולרי בקרב האוהדים, ואילו ביצועיו של בלוקלי לא היו עקביים, כולל טעות בחצי גמר גביע ה-FA של עונת 1972/1973, שבזכותה הצליח ויק האלום מסנדרלנד להבקיע שער ולנצח 2-1. לאחר עזיבת מקלינטוק לקווינס פארק ריינג'רס בקיץ 1973 הפך בלוקלי לשחקן הרכב במרכז ההגנה של ארסנל, אך המועדון חווה את אחת מעונותיו הגרועות ביותר בתולדותיו; הוא הודח מגביע ה-FA וגביע הליגה על ידי מועדונים בכירים פחות, ובסיום העונה דורג במקום ה-10 בליגה.

אוהדי המועדון היו מתוסכלים והאשימו בכך את בלוקלי. ניק הורנבי, בספרו "קדחת המגרש", טען כי בלוקלי היה "חסר כישורים למילוי מקומו של איאן יור"; מאוחר יותר אמר ברטי מיי כי החתמת בלוקלי הייתה הטעות הגדולה ביותר שעשה כמאמן ארסנל. ימיו של בלוקלי בארסנל היו ספורים, ואף על פי שהחל במדי המועדון את עונת 1974/1975 הוא הודח מהסגל, והוסף לרשימת ההעברות. בינואר 1975 הוא הועבר ללסטר סיטי תמורת 100,000 לירות שטרלינג. בסך הכול הוא השתתף ב-62 משחקים במדי ארסנל, והבקיע בהם שער אחד.

הקריירה של בלוקלי השתקמה במידת מה בלסטר, לאחר שסייע למנוע את ירידת הקבוצה מהליגה בעונתו הראשונה שם. בעונת 1975/1976 הוא הוביל את הקבוצה למקום השביעי, ובסופו של דבר מונה לקפטן. אולם, הוא סבל ממספר פציעות שהגבילו מאוד את יכולתו לשחק בליגות הבכירות, ואף הושאל לדרבי קאונטי בחודשיים הראשונים של 1978. לאחר 75 משחקים בשלוש עונות וחצי הוא עזב לנוטס קאונטי, שם השתתף ב-57 משחקי ליגה בשתי עונות לפני שפרש מכדורגל והוא בן 31. לאורך הקריירה שלו השתתף בכ-400 משחקים רשמיים.

לאחר פרישתו עבד כמאמן במספר מועדונים בליגות הנמוכות, ולאחר שפרש כליל מכדורגל החל לעבוד כאיש מכירות מטעם חברה בתחום האנרגיה. כיום הוא מחזיק בבעלותו חברת אנרגיה בשם טרנסמץ'.

## קישורים חיצוניים

## הערות שוליים

קטגוריה:בלמי כדורגל אנגלים
קטגוריה:כדורגלנים אנגלים
קטגוריה:כדורגלני קובנטרי סיטי
קטגוריה:כדורגלני ארסנל
קטגוריה:כדורגלני לסטר סיטי
קטגוריה:כדורגלני נוטס קאונטי
קטגוריה:מאמני כדורגל אנגלים
קטגוריה:כדורגלני נבחרת אנגליה
קטגוריה:אנגלים שנולדו ב-1949
ועדת השרים לענייני סמלים וטקסים

**ועדת השרים לענייני סמלים וטקסים** (בעבר: **ועדת הטקסים הממשלתית**) הייתה ועדת שרים האמונה על קיומם של הטקסים הממלכתיים וסמלי מדינת ישראל. הוועדה מתכנסת מכוח החלטת ממשלת ישראל, ומתפזרת עם פיזורה.

חברי הוועדה הם שרים מכהנים בממשלה ואל ישיבותיה מוזמנים בקביעות בין היתר ראש הטקס במשרד החוץ, ראש ענף משטר ונוהג במשטרת ישראל, ראש ענף משטר ומשמעת בצה"ל, מנכ"ל בית הנשיא, מנהל מרכז ההסברה וראש ענף טקסים ואירועים במשמר הכנסת.

הוועדה אמונה על סמלי המדינה: הדגל, הסמל וההמנון, אישור עיטורים שונים, מטבעות ושטרות ובולים רשמיים של המדינה.

בנוסף אחראית הוועדה על אירועים וימי זיכרון ממלכתיים הקיימים מכוח חוק או מכוח החלטת ממשלה, על קיומו של נוהל חבצלת, על רשימת סדרי הקדימה הממלכתיים, קביעת הנושא המרכזי של יום העצמאות והשנה כולה. בראש הוועדה עומד שר התרבות ומרכז ההסברה (החל מ-2015 בראשות מושיק אביב) משמש כגוף הביצוע שלה.

הוועדה לא הוקמה מחדש עם הקמת הממשלה ה-37.

## מבנה הוועדה וסמכויותיה

## ראו גם
* מרכז ההסברה

## קישורים חיצוניים
* 

סמלים וטקסים
קטגוריה:ישראל: סמלים לאומיים
תומאס פיצ'י

**תומאס טינדאל פיצ'י** (באנגלית: **Thomas Tindal Fitchie**; 11 בדצמבר 1881 - 17 באוקטובר 1947) היה כדורגלן סקוטי.

## קריירה
פיצ'י שיחק בעמדת החלוץ, ונודע בכינוי "נסיך המכדררים" בזכות שליטתו הטובה בכדור ונחישותו ליד שער היריב. הוא נולד באדינבורו ושיחק כחובבן בשנות הקריירה הראשונות שלו, מאחר שהיו לו התחייבויות עסקיות שמנעו ממנו לשחק כמקצוען. ידוע עליו כי הוא נהג לעבור ממקום למקום בתדירות גבוהה, ולפיכך הקריירה שלו הייתה אקלקטית במידה מסוימת. הוא שיחק במספר מועדונים, לעיתים לתקופות קצרות מאוד של חודש.

הוא החל את הקריירה שלו בווסט נורווד, והצטרף לוולוויץ' ארסנל בנובמבר 1901. פיצ'י ערך את הופעת הבכורה שלו במשחק הליגה השנייה מול גיינסבורו טריניטי ב-8 בפברואר 1902, והבקיע שני שערים שסייעו לארסנל לנצח 5 - 0. הוא שיחק בארסנל לסירוגין בגלל התחייבויותיו העסקיות, ולעיתים קרובות שיחק כשחקן אורח במועדונים אחרים מלונדון, בהם פולהאם, לונדון קלדוניאנס וטוטנהאם הוטספר.

מועדונו העיקרי של פיצ'י המשיך להיות ארסנל, והוא שיחק בעיקר שם כשהיה בלונדון. רק בעונת 1904/1905, הראשונה בתולדות המועדון בליגה הראשונה, הוא החל לשחק באופן סדיר בהרכב, והבקיע שישה שערים בתשעה משחקים. 

פיצ'י שיחק היטב באותה תקופה ובזכות כך זומן לנבחרת סקוטלנד. הופעת הבכורה שלו במדים הלאומיים הייתה ב-6 במרץ 1905, בהפסד 1 - 3 לנבחרת ויילס. הוא השתתף ב-4 משחקים במדי הנבחרת, ושערו היחיד במדיה הובקע במשחק מול נבחרת אירלנד ביום פטריק הקדוש של 1906. הוא המשיך לשחק בקביעות בארסנל, ובעונת 1905/1906 הבקיע 9 שערי ליגה והעפיל עם המועדון לחצי גמר גביע ה-FA.

פיצ'י עזב את ארסנל באמצע 1906 על מנת לחזור לסקוטלנד, ושיחק עבור קווינס פארק במשך שנתיים. בתקופה זו הוא חזר לדרום אנגליה לתקופה קצרה, ולעיתים שיחק עבור נוריץ' סיטי וברייטון אנד הוב אלביון. הוא חזר לארסנל ב-1908, ובהופעת הבכורה המחודשת שלו הבקיע את השער היחיד בניצחון על פרסטון נורת' אנד. פיצ'י שיחק בארסנל לאורך כל עונת 1908/1909, הבקיע עשרה שערים (תשעה בליגה ואחד בגביע) ב-21 משחקים, והפך למלך השערים של המועדון; באותה עונה סיים המועדון במקום השישי, שהיה הדירוג הטוב ביותר עד עונת 1925/1926. בסך הכל הוא השתתף ב-63 משחקים במדי ארסנל, בהם הבקיע 30 שערים.

לאחר שעזב את ארסנל הוא הצטרף לקבוצה שנודעה בכינוי "דה פילגרימס" (עולי הרגל), שהורכבה משחקנים בריטים וסיירה בארצות הברית באוקטובר ובנובמבר 1909. לאחר שחזר לאנגליה הוא שיחק עבור גלוסופ נורת' אנד עד 1911, ופעם נוספת עבור פולהאם ב-1912.

## לקריאה נוספת

* Tony Matthews, WHO'S WHO OF ARSENAL (pages 101 - 102), Hamlyn, 2008 ()


## קישורים חיצוניים

* תומאס פיצ'י באתר London Hearts

קטגוריה:כדורגלנים סקוטים
קטגוריה:חלוצי כדורגל סקוטים
קטגוריה:כדורגלני ארסנל
קטגוריה:כדורגלני טוטנהאם הוטספר
קטגוריה:כדורגלני פולהאם
קטגוריה:כדורגלני נוריץ' סיטי
קטגוריה:כדורגלני ברייטון אנד הוב אלביון
קטגוריה:אדינבורו: כדורגלנים
קטגוריה:בריטים שנולדו ב-1881
קטגוריה:בריטים שנפטרו ב-1947
ברטלסמן מיוזיק גרופ

**BMG** (ראשי תיבות באנגלית: **Bertelsmann Music Group**; קבוצת מוזיקה ברטלסמן) הייתה חברת תקליטים ותאגיד רב-לאומי להוצאה לאור והפקה של מוזיקה, וידאו ו-DVD. כיום עוסקת החברה בתחום ניהול זכויות דיגיטלי (DRM).

## התפתחות החברה
ב-1979 רכשה חברת ההוצאה לאור ברטלסמן את חברת התקליטים אריסטה רקורדס, ב-1986 רכשה את תקליטי RCA ויצרה את "קבוצת המוזיקה". ב-1996 רכשה ברטלסמן את תקליטי וינדהם היל (Windham Hill Records), בהם היה לה חלק כבר מ-1992. ב-1996 איגדה ברטלסמן את מכלול עסקי הפקת והפצת המוזיקה שלה תחת חברת BMG והפכה לאחת מ"ארבע הגדולות" (החברות השולטות בשוק המוזיקה, יחד עם EMI, וורנר מיוזיק גרופ ויוניברסל מיוזיק גרופ) עם נתח של 21.5% מן השוק.
שמאל|ממוזער|200px|לוגו סוני-BMG
במרץ 2004, עם איחודה של BMG עם סוני מיוזיק מבית סוני, נוסדה חברת **BMG Sony Music Entertainment** על בסיס 50% שליטה לכל אחת מהחברות. בדצמבר 2008 מכרה ברטלסמן את חלקה ב-Sony-BMG לסוני תוך יצירת "סוני מיוזיק אנטרטיינמנט". עבור חלקה של ברטלסמן שילמה סוני 1.5 מיליארד דולר. לאחר מכן עברה BMG לתחום ניהול הזכויות הדיגיטלי.

BMG הייתה בין המשקיעות במיזם נאפסטר לשיתוף קבצים, עקב כך חויבה ב-2007 לשלם פיצויי זכויות יוצרים בסך 130 מיליון דולר, במסגרת הסדר טיעון בתביעה שהוגשה נגדה על ידי חברות התקליטים הגדולות ונציגי בעלי זכויות יוצרים שהפרה.

## אמני החברה
בין האמנים שהיו חתומים בחברה, או אחת מחברות הבת שלה, ניתן למנות את דיידו, אבריל לאבין, קולדפליי, שאקירה, עפרה חזה, בריטני ספירס, מודרן טוקינג, כריסטינה אגילרה, שאניה טוויין, קלי קלרקסון, מארון 5, ג'סטין טימברלייק, אמנדה ינסן, אלביס קוסטלו, ווסטלייף, אנה קרולינה, מוזיאו רוזנבאך, WWO ואחרים.

החברה הובילה גם את שוקי המוזיקה הקלאסית בזכות קטלוגיהן של RCA וסוני והייתה מובילה עולמית בתחום המוזיקה הנוצרית המודרנית.

## קישורים חיצוניים

* BMG ניהול זכויות דיגיטלי 
* אתר הבית של BMG 
* ערוץ BMG סוני ב-youtube

קטגוריה:חברות תקליטים
קטגוריה:תאגיד ברטלסמן
מאזי סטאר

[ממוזער|סולנית ההרכב, [הופ סנדובל|טקסט=]]
**מאזי סטאר** (באנגלית: **Mazzy Star**) הייתה להקת רוק אלטרנטיבי אמריקאית שהוקמה בסנטה מוניקה, קליפורניה בשנת 1989. דייוויד רובאק והופ סנדובל מהווים את המרכז היצירתי של הלהקה; סנדובל כתבה את מילות השירים ורובאק הלחין את רוב החומרים של הלהקה.

## היסטוריה
אלבום הבכורה של ההרכב, "**She Hangs Brightly**", יצא בשנת 1990 והשמעת הבכורה שלו נעשתה בחברת התקליטים "Rough Trade Records". סגנון המוזיקה באלבום הוא פוסט-פאנק ורוק פסיכדלי. האלבום מושפע מלהקות כמו הדלתות והוולווט אנדרגראונד. את רוב החומר של האלבום הקדישה הלהקה לכתיבת בלדות כבדות בסגנון אקוסטי ובלוז. מאזי סטאר חתמה על חוזה עם חברת התקליטים "קפיטול רקורדס" אשר הפיקה לה גם את האלבום הראשון שלה.

האלבום השני, "**So Tonight That I Might See**", יצא לאור בשנת 1993 וזכה להצלחה, הוא הניב את השיר המפורסם של הלהקה "Fade into You". הסינגל נכנס ל-Top 50 במצעד האמריקאי והבריטי. כמו כן ביצעה הלהקה באלבום את "בלדת חמשת המיתרים" שכתב ארתור לי (מלהקת LOVE).

האלבום השלישי של ההרכב, "**Among My Swan**", יצא בשנת 1996 ופחות הצליח באופן מסחרי. הסינגל "Flowers In December" נכנס ל-Top 40 במצעד הבריטי.

אחרי שחרור האלבום השלישי יצאה הלהקה לסיבוב הופעות בשנת 1997, אחרי שתיקה של שלוש שנים. במקביל, סנדובל הופיעה ושיתפה פעולה עם הלהקות "The Jesus and Mary Chain" ו"The Chemical Brothers".

בשנת 2000 הלהקה חזרה לסיבוב הופעות קטן באירופה, אשר כלל שירים חדשים.

בשנת 2001 הוציאה סנדובל את אלבום הסולו הראשון שלה עם להקת הליווי "The Warm Inventations".

בנובמבר 2003 הופיעה מאזי סטאר בפעם האחרונה לפני הפסקה של מספר שנים. בשנת 2009, בריאיון לעיתון "רולינג סטון", סנדובל אישרה שהלהקה עדיין קיימת ועובדת על אלבומה הרביעי.

ביוני 2012 הלהקה התאחדה שוב וחזרה לסיבוב הופעות בארצות הברית ואירופה.

בשנת 2013 הוציאה הלהקה את האלבום האחרון "**Seasons of Your Day**", שקיבל ביקורות חיוביות.

ביוני 2018, הלהקה התאחדה לסדרת ההופעות הראשונה שלהם בחמש שנים, בהופעה של שלושה לילות רצופים בבית האופרה של סידני. באותו חודש, הלהקה פרסמה מיני-אלבום חדש תחת השם **"Still"**.

דייוויד רובאק נפטר ממחלת הסרטן ביום 24 בפברואר 2020.

## דיסקוגרפיה
*"She Hangs Brightly"  (1990)
*"So Tonight That I Might See"  (1993)
*"Among My Swan"  (1996)
*"Seasons of Your Day"  (2013)
*"Still"  (2018)

## קישורים חיצוניים

* 
בועז כהן מראיין את מאזי סטאר, 1993
## הערות שוליים

קטגוריה:להקות רוק אלטרנטיבי
קטגוריה:להקות אינדי אמריקאיות
קטגוריה:להקות פולק
קטגוריה:להקות רוק פסיכדלי
קטגוריה:להקות רוק אמריקאיות
קטגוריה:להקות שהוקמו בשנת 1988
קמפרדאון

**קמפרדאון** (באנגלית: **Camperdown**) הוא פרוור בסידני, המנוהל על ידי עיריית סידני (The City of Sydney) ומועצת מריקוויל (Marrickville Council).

## גאוגרפיה
קמפרדאון ממוקם כ-4 ק"מ דרום מערבית למרכז העסקים הראשי של סידני, וגובל בדרומו בניוטאון ואוניברסיטת סידני (ומעבר לה, בדרלינגטון), במזרחו בגליב ופורסט לודג' ובצפונו ומערבו באננדייל.

## היסטוריה
קמפרדאון החל בשטר קניין על סך 240 אקרים שניתן לוויליאם בליי בתחילת המאה ה-19. השטח כיסה במקור את קמפרדאון וחלקים מניוטאון הסמוכה, ונקרא על ידי בליי קמפרדאון על שם קרב קמפרדאון. שטח האדמה הועבר ליורשיו של בליי ואלו הפכו אותו לאזור חקלאי באמצע המאה ה-19.

ב-1827 נפתח בפרוור מסלול מרוץ סוסים גדול, בשטח שבו כיום עומד בית החולים הנסיך אלפרד, ובשנות החמישים של המאה ה-19 נבנו בנייני הקמפוס הראשונים שישמשו בבוא היום את אוניברסיטת סידני, בראש ובראשונה אולם בלאקט ב-1857.

## תרבות
קמפרדאון כולל חלק מבנייני הקמפוס של אוניברסיטת סידני, בין השאר מכללת סיינט ג'ון, מכללת סיינט אנדרוז, מכללת סיינט פול, מכללת סנטה סופיה, מכללת וסלי, מכללת הנשים, בית מנדלבאום והבית הבינלאומי.

בפרוור מצוי בית חולים גדול המשרת את תושבי אזור סידני העיר, בית החולים על שם הוד מעלתו הנסיך אלפרד (Royal Prince Alfred Hospital), שנקרא על שם אלפרד, דוכס סקסה-קובורג-גותה.

מבחינה ארכיטקטונית, קמפרדאון בנוי ברובו בסגנון ויקטוריאני, עם בתי שורה בני קומה אחת. בדומה לפרוורים רבים בשטח סידני העיר, הג'נטריפיקציה עברה על קמפרדאון, והוסיפה מספר בתים מודרניים לצד בתיו העתיקים ביותר.

## קישורים חיצוניים

* קמפרדאון באתר "Dictionary of Sydney"
* קמפרדאון באתר "Sydney Suburbs" 

קטגוריה:פרוורי סידני
JVC

[שמאל|ממוזער|150px|לוגו [מותג "ויקטור" בו משתמשת JVC ביפן]]
**JVC** (ראשי תיבות באנגלית: **Japan Victor Company**. ביפנית: 日本ビクター株式会社, Nippon Bikutā Kabushiki-gaisha) היא חברת אלקטרוניקה יפנית. החברה נוסדה ב-1927 כחברה-בת עצמאית של ויקטור טוקינג משין האמריקאית. מטה החברה נמצא ביוקוהמה והיא ידועה במיוחד בשל פיתוח שיטת ה-VHS כסטנדרט לקלטת וידאו ביתית. ביפן החברה משווקת את מוצריה תחת המותג "ויקטור".

## היסטוריה
בשנות השלושים ייצרה החברה, כמו מקבילתה האמריקאית, גרמופונים ותקליטים (תחת מותג "His Master's Voice", שבבעלותה ביפן), אולם כבר ב-1932 החלה לייצר מקלטי רדיו. ב-1939, במקביל לחברה-האם שלה בארצות הברית, RCA, הציגה JVC את הטלוויזיה הראשונה תוצרת יפן. במהלך מלחמת העולם השנייה התערערו הקשרים בין JVC לבין RCA האמריקאית ובשנת 1953 נרכשה JVC על ידי תאגיד מצושיטה-פנסוניק (Matsushita-Panasonic).

שמאל|ממוזער|200px|JVC-videosphere
בשנות השבעים המציאה JVC ושיווקה בהצלחה בשם המסחרי JVC-videosphere טלוויזיה זעירה ניידת מבוססת CRT, שנמכרה בשילוב עם שעון מעורר בעיצוב חדשני.

ב-1976 הציגה JVC את שיטת ה-VHS החסכונית להקלטה והשמעת וידאו ביתי וניצחה את מתחרותיה (בטא של סוני, וידאו 2000 של פיליפס, לייזרדיסק של MCA ופורמט CED של RCA) כאשר התקבלה השיטה כתקן דה פקטו בשוק הווידאו העולמי. ב-1979 כבר שווקה הטלוויזיה הניידת של JVC משולבת בנגן וידאו.

בראשית שנות השמונים ניסתה JVC להתחרות בסוני גם בשוק נגני השמע הניידים (ווקמן), אך בשוק זה גברה עליה סוני.

ב-1986 הוציאה JVC לשוק מחשב אישי תואם לתקן MSX2 מבוסס מעבד זילוג Z80 עם 64K RAM וכונן דיסקטים של "3.5. אולם המחשב, ששווק ביפן ובאירופה בשם JVC HC-95 היה כישלון מסחרי.

[שמאל|ממוזער|200px|[מצלמת וידאו מקצועית של JVC]]
מאז שנת 2000 מתמקדת החברה בייצור מצלמות וידאו דיגיטליות וציוד נלווה ובכללו מכשירי DVD. ב-2005 הייתה חלוצת פיתוח DVD קורא וכותב דו-צדדי (DVD+RW DL).

ב-2001 זכתה JVC בפרס אמי לטכנולוגיה והנדסה על "הישגים טכנולוגיים יוצאים מגדר הרגיל בחלוציות פיתוח מצלמות וידאו לצרכן".

ב-1 באוקטובר 2008 התפצלה JVC מאחזקתה של מצושיטה-פנסוניק תוך מיזוגה לחברת קנווד ויצירת חברת החזקות בשם "JVC-קנווד אחזקות" שהיא בעלת השליטה בשתי חברות אלה.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:חברות אלקטרוניקה יפניות
קטגוריה:יצרני אוזניות
קטגוריה:מותגים יפניים
אדם הייווד

**אדם סימור הייווד** (אנגלית: **Adam Seymour Haywood**; 23 במרץ 1875 - מאי 1932) היה כדורגלן אנגלי ששיחק בעמדת החלוץ השני, אך גם בשאר עמדות ההתקפה.
## חייו
הייווד נולד בעיירה ברטון, ואת קריירת הנוער שלו עשה במועדון המקומי ברטון וונדררס ובמועדון סוודלינקוט. הוא החל את הקריירה המקצוענית שלו בוולוויץ' ארסנל בינואר 1896, וערך את הופעת הבכורה שלו במשחק מול לסטר פוסה ב-25 בינואר, והיה שחקן הרכב קבוע בעונתו הראשונה. הוא המשיך לשחק בארסנל גם בשלוש העונות הבאות, והבקיע שערים רבים. עונתו הטובה ביותר הייתה 1898/1899, בה הבקיע 12 שערים ב-23 משחקי ליגה. בסך הכל הוא הבקיע 36 שערים ב-91 משחקים במדי ארסנל, אך בעקבות המצב הכלכלי הלא טוב של המועדון הוא הועבר במאי 1899 לגלוסופ נורת' אנד תמורת 50 לירות שטרלינג.

הייווד היה בגלוסופ במשך שלושה חודשים בלבד לפני שהצטרף לקווינס פארק ריינג'רס. הוא היה בסגל הקבוצה בניצחון על וולבס ב-1900, ושנה אחת לאחר מכן חתם במועדון ששיחק אז בליגה הראשונה, לאחר שהיה מושאל לניו ברומפטון ולברטון סוויפטס לתקופה קצרה. במאי 1905 הוא הועבר לווסט ברומיץ' אלביון, ובעונת 1905/1906 סיים כמלך השערים של המועדון עם 21 שערים. הוא שיחק באלביון במשך שנתיים וחצי, ולאחר מכן עבר לבלקפול.

הוא ערך את הופעת הבכורה בבלקפול בהפסד לדרבי קאונטי ב-30 בנובמבר 1907. עד לסיום עונת 1907/1908 הוא השתתף ב-12 משחקי ליגה נוספים, כשהאחרון שבהם היה בהפסד ללינקולן סיטי. הוא הבקיע שער אחד בלבד במדי בלקפול, בניצחון 2 - 1 על ברנלי בדרבי של לנקשייר. הופעתו היחידה בגביע ה-FA במדי בלקפול הייתה בהפסד למנצ'סטר יונייטד ב-1 בינואר 1908.

הוא הצטרף לקריסטל פאלאס כמאמן-שחקן במאי 1908, ופרש מכדורגל ב-1912. במלחמת העולם הראשונה עבד בתחום התחמושת, ולאחר המלחמה ניהל חנות בלונדון עד מותו במאי 1932.

## לקריאה נוספת

* Tony Matthews, WHO'S WHO OF ARSENAL (Page 131), Hamlyn, 2008 ()
* Roy Calley, Blackpool: A Complete Record 1887–1992 (Pages 190 - 191), Breedon Books Sport, 1992 .


קטגוריה:חלוצי כדורגל אנגלים
קטגוריה:כדורגלנים אנגלים
קטגוריה:כדורגלני ארסנל
קטגוריה:כדורגלני קווינס פארק ריינג'רס
קטגוריה:כדורגלני וולברהמפטון וונדררס
קטגוריה:כדורגלני וסט ברומיץ' אלביון
קטגוריה:כדורגלני בלקפול
קטגוריה:כדורגלני קריסטל פאלאס
קטגוריה:בריטים שנולדו ב-1875
קטגוריה:בריטים שנפטרו ב-1932
אמו דריה

**אמו דריה** (טורקמנית: **Amyderýa**; יוונית עתיקה: **Ὦξος** (אוקסוס); ערבית: **جيحون** (ג'יחון); אינדו-אירופאית: **Vaksu**) הוא נהר במרכז אסיה ששמש בימי קדם כגבול בין סוגדיאנה לבאקטריה. הנהר נשפך בדלתה לימת אראל והוא מתהווה מחיבורם של נהרות הפאנג' והוואחש. בימי קדם כונה בערבית בשם ג'יחון, על שם הגיחון, אחד מארבעת נהרות גן העדן. מוכר לעיתים בשמו הלטיני, נהר האוקסוס. 

אורכו של הנהר כ-2,400 ק"מ, והוא מנקז אזור של 534,739 קמ"ר. האמו דריה מקבל את מימיו מהפשרת שלגים וקרחונים בהרי פמיר. ספיקתו השנתית הממוצעת היא כ-90 מיליארד קוב מים והוא ניתן לשייט לאורך כ-1,450 ק"מ. בתקופות שונות בהיסטוריה היו לנהר שני ניקוזים, אחד לימת אראל, והשני לים הכספי באמצעות הזרוע המערבית שלו - נהר אוזבוי הקדום (שלא קיים עוד). עד המאה ה-16 נוקזה רוב הזרימה בנהר לים הכספי, מאז הוא נשפך אל ימת אראל בלבד, אך ניתן להבחין בערוצו היבש לים הכספי. בשנת 1878, בשעת שיטפון הגיע שוב הנהר לים הכספי, דבר שעורר את האפשרות ליצור תעלה קבועה שתחבר את ימת אראל לים הכספי.

הפאנג', אחד מיובלי הנהר מהווה את הגבול בין אפגניסטן, אוזבקיסטן וטג'יקיסטן. יובל חשוב אחר הוא נהר פמיר שמתחיל את מהלכו בהרי פמיר, חלק משרשרת הרי ההינדו-כוש. בהתקרבו לימת אראל, יוצר האמו דריה דלתה גדולה. למן שנות ה-50 של המאה ה-20, ניצול מוגזם של מימיו להשקיית שדות הכותנה של ברית המועצות הביא לירידה דרסטית במפלס המים של ימת אראל, ולהתייבשותו של חלק הארי שלה.

בשטח אפגניסטן מתקדמת בניית תעלת קוש טפה להעברת מי הנהר לחקלאות מקומית.
## קישורים חיצוניים

* על נתיבו של נהר האוקסוס
* 
* 

## הערות שוליים

קטגוריה:אסיה: נהרות ונחלים
קטגוריה:נהרות גבול
ג'ימי פטרסון

דוקטור **ג'יימס "ג'ימי" פטרסון** (באנגלית: **James "Jimmy" Paterson**; 9 במאי 1891, לונדון – 1970, גלאזגו) היה רופא וכדורגלן סקוטי.

## ביוגרפיה
פטרסון נולד בלונדון אך גדל בגלאזגו. באפריל 1910 הצטרף לגלאזגו ריינג'רס כשחקן חובב והחל ללמוד בבית ספר לרפואה. הוא השתתף ב-168 משחקים בכל המסגרות במדי ריינג'רס, ועם פרוץ מלחמת העולם הראשונה התגייס לרגימנט הסקוטי של לונדון, שירת כקצין רפואה, וזכה בעיטור הצלב הצבאי על אומץ לב שהפגין בעת שהותו בצרפת. לאחר תום המלחמה הוא חזר ללונדון, ופתח קליניקה פרטית בקלפטון ביחד עם גיסו, ג'.ל סקוט, שהיה הרופא הקבוצתי של ארסנל. סקוט הצליח לשכנע את פטרסון לחתום בארסנל כשחקן חובב, והוא ערך את הופעת הבכורה שלו בעמדת הקיצוני השמאלי במשחק מול דרבי קאונטי ב-30 באוקטובר 1920.

פטרסון היה שחקן הרכב קבוע בארסנל בעונתו הראשונה, ואף ייצג את שיחק במדי נבחרת הפוטבול ליג במשחק מול נבחרת ליגת העל הסקוטית, והיה לסקוטי הראשון שעושה זאת. הוא לא הרבה לשחק בעונת 1921/1922, אך בעונת 1922/1923 ועונת 1923/1924 השתתף ב-20 משחקים כל אחת תוך תחרות על המקום עם ג'ו טונר. העיתונאי בריאן גלנוויל מ"הטיימס" סיפר כיצד במשחק אחד קיבל פטרסון זר נרקיסים מילדה שצפתה במשחק, ושיחק עמו בעמדת הקיצוני עד שמצא מקום להניח אותו.

הוא פרש מכדורגל בקיץ 1924 על מנת לטפח את הקריירה הרפואית שלו, אך שנתיים לאחר מכן נעתר לבקשתו של הרברט צ'פמן, מאמן ארסנל, וחזר למשחק אחד. משחק זה היה בניצחון 3 - 0 על ניוקאסל יונייטד ב-13 בפברואר 1926, ופטרסון הבקיע בו את שערו היחיד אי פעם בליגה. בסך הכל הוא השתתף ב-77 משחקים במדי ארסנל בכל המסגרות, והבקיע בהם 2 שערים.

## לקריאה נוספת

* Tony Matthews, WHO'S WHO OF ARSENAL (Page 225), Hamlyn, 2008 ()


## הערות שוליים

קטגוריה:רופאים בריטים
קטגוריה:כדורגלנים סקוטים
קטגוריה:קשרי כדורגל סקוטים
קטגוריה:כדורגלני גלאזגו ריינג'רס
קטגוריה:כדורגלני ארסנל
קטגוריה:מעוטרי הצלב הצבאי
קטגוריה:רופאים סקוטים
קטגוריה:גלאזגו: כדורגלנים
קטגוריה:בריטים שנולדו ב-1891
קטגוריה:בריטים שנפטרו ב-1959
סיר דריה

**סיר דריה** (בקזחית: **Сырдария**; ביוונית עתיקה: **Ιαξάρτης** (יאקסארטס), בערבית: **سيحون** (סיחוּן)) הוא אחד מהנהרות הארוכים ביותר במרכז אסיה. הנהר נשפך לימת אראל. לצד נהר האמו דריה, הוא נקרא על שם אחד מארבעת נהרות גן עדן המיתולוגיים. מקורותיו של נהר סיר דריה בהרי הטיאן שאן, על גבול קירגיזסטן ואוזבקיסטן והוא נוצר על ידי מפגש של נהרות נרין וקארא-דריה. אורכו כ-2,200 ק"מ. הנהר מנקז כ-800,000 קמ"ר, אך רוב אגן הניקוז בעל אקלים צחיח וספיקתו השנתית הממוצעת היא פחות מ-40 מיליארד קוב, כמחצית מזו של האמו דריה אחיו. הנהר עובר בשטח הידוע בשם עמק פרגנה.

בשטח קזחסטן הנהר מחלק את אגן טוראן לחלק הצפוני והדרומי.

למן המאה ה-18, וביתר שאת מאז ייסוד ברית המועצות, נחפרו מהסיר דריה תעלות השקיה שמשקות את שטחי גידול הכותנה הנרחבים ביותר במרכז אסיה. מי הנהר נוצלו לפני הגיעם לימת אראל, והדבר הוביל להאצת התייבשותה עד שלא נותרו ממנה אלא שרידים מעטים בלבד.

## "אלכסנדריה הרחוקה ביותר"
הנהר היווה את הגבול הצפוני של כיבושי אלכסנדר הגדול באסיה התיכונה. כאן ייסד אלכסנדר הגדול בשנת 329 לפני הספירה עיר יוונית בשם **אלכסנדריה אסכאטה** (Ἀλεξάνδρεια Ἐσχάτη; מילולית: אלכסנדריה הרחוקה ביותר) לאחר הניצחון על הסקיתים. ייתכן שעיר זו נוסדה בראשונה בידי כורש הפרסי במאה ה-6 לפנה"ס בשם קירופוליס, אם כי מקורות אחדים מציינים שקירופוליס הייתה עיר ששכנה בסמיכות לאתר וידוע כיום בשם קורקאט ואילו אלכסנדריה אסכאטה ידועה כיום בשם ח'וג'נד.

## קישורים חיצוניים

* 
* 

קטגוריה:אסיה: נהרות ונחלים
קטגוריה:נהרות גבול
אסתר (ציור)

"**אסתר**" הוא ציור משנת 1865 מאת הצייר הבריטי ג'ון אוורט מיליי, המתאר את דמותה של אסתר המלכה ממגילת אסתר.

אסתר מתוארת כניצבת לפני מסך כחול, לפני הכניסה אל אחשוורוש. היא מתוארת כאישה בעלת שיער ארוך ואדמוני והיא לובשת בגד צהוב סיני. הבגד הוענק לצ'ארלס גורדון על ידי הקיסר הסיני בעקבות אירועי מרד טאיפינג, ומיליי שאל אותו לשם יצירת הציור. למרות שהציור אינו חושף את המרחב הארכיטקטוני, מופיעים בציור שני עמודים או פילסטרים בסגנון קלאסי, המעוטרים בפסי זהב.

הציור משקף את עבודתו המוקדמת של מיליי ואת סגנון הציור ה"פרה-רפאליטי" שלו. מריון ספילמן (Marion Spielmann), הביוגרף של מיליי, כתב על ציור זה כי הוא "בעל הטיפול המודרני ביותר מבין יצירותיו המוקדמות של מיליי".

## הערות שוליים

קטגוריה:ציורים
קטגוריה:ציורים מהמאה ה-19
קטגוריה:ציורי התנ"ך
קטגוריה:נשים בציור
קטגוריה:אסתר בציורים
קטגוריה:ג'ון אוורט מיליי: ציורים
מדינות שההכרה בהן מוגבלת

500px|ממוזער|שמאל|
**מדינות שההכרה בהן מוגבלת** הן ישויות גאופוליטיות המבקשות הכרה כמדינה, אולם אין להן הכרה דיפלומטית מלאה בעולם. ייתכן כי רק מספר מוגבל מאוד של מדינות אינו מכיר בהן.

מדינות אלה מתחלקות לשתי קטגוריות: הקטגוריה האחת היא ישויות אשר יש להן שליטה מלאה או חלקית על הטריטוריה שהן טוענות לה ואשר מקיימות דה פקטו ממשל עצמי ואשר הביעו רצונן בעצמאות מלאה. פעמים רבות, הקהילה הבין-לאומית רואה בקיומן של ישויות אלה תוצאה של הפרת סעיף 11 לאמנת מונטווידאו, ובאופן כללי, הפרת סעיף 2.4 למגילת האומות המאוחדות המהווה היום חלק מן החוק הבין-לאומי הנוהג.

הקטגוריה השנייה היא ישויות אשר אין להן שליטה מלאה על הטריטוריה שהן טוענות לבעלות עליה, אולם טענתן לאותה טריטוריה הוכרה דה יורה לפחות על ידי מדינה אחת. חלק מן המדינות בקטגוריה זו, למשל רפובליקת קפריסין וקוריאה הדרומית, זכו להכרה על ידי רוב מדינות העולם והן חברות בארגון האומות המאוחדות, אולם הן נכללות כאן כיוון שמספר קטן של מדינות אינן מכירות בהן.

## ישויות גאופוליטיות לפי דרגת ההכרה בהן
### מוכרות רק על ידי מדינות שאינן חברות באו"ם

### מוכרות על ידי לפחות מדינה אחת חברה באו"ם

### מדינות חברות באו"ם שאינן מוכרות לפחות על ידי מדינה אחת אחרת שחברה באו"ם

## יחסים לא-רשמיים
חלק מן המדינות מקיימות יחסים לא-רשמיים עם מדינות אשר אינן מכירות בהן באופן רשמי. הרפובליקה הסינית (טאיוואן), למשל, מקיימת יחסים לא-רשמיים עם מדינות רבות אחרות באמצעות משרדי נציגות כלכלית ותרבותית, שבהם ניתנים שירותים קונסולריים. אופן פעולה זה מאפשר לרפובליקה הסינית לקיים יחסים כלכליים עם מדינות שאינן מכירות בה כישות מדינית עצמאית. באופן זה, 56 מדינות שונות בעולם מחזיקות במשלחות לא רשמיות ברפובליקה הסינית.

## ראו גם
* מדינה לכאורה
* טרה נוליוס
* ישות דמוית מדינה

## קישורים חיצוניים
* 

## הערות שוליים


קטגוריה:יחסים בין-לאומיים
**
קטגוריה:רשימות מדינות
*
אל-ואת'ק הראשון

**אל-ואת'ק באללה הראשון** (מילולית: האדוק באל), אבו ג'עפר הארון בן מחמד אל-מעתצם (בערבית: **الواثق بالله, ابو جعفر هارون بن المعتصم بالله**) נולד בשנת 816 והיה הח'ליף העבאסי שמשל בסאמרא משנת 842 עד מותו בשנת 847. אל-ואת'ק עלה לח'ליפות ביום מותו של אל-מעתצם אביו, ב-26 בדצמבר 841.

## ביוגרפיה
אל-ואת'ק היה בן לשפחה ביזנטית בשם קרטיס, אשר לא האריכה ימים לאחר עלייתו לשלטון ונפטרה ב-16 באוגוסט 842 במהלך העלייה לרגל למכה אליה היא יצאה עם אחיו של אל-ואת'ק, ג'עפר (לימים הח'ליף אל-מתוכל הראשון). היא נקברה בכופה.

בשנת 843 עצר אל-ואת'ק כמה מפקידי החצר הבולטים ועינה אותם בשל חשד שמעלו בכספי האוצר. בשנת 844 שלח אל-ואת'ק גיס בפיקודו של העבד הטורקי בוע'א אל-אכבר לדכא התקוממות שבטית בחצי האי ערב. שבט זה הצליח למחות קודם לכן כוח בראשותו של חמאד בן ג'ריר א-טברי. בוע'א לכד מספר רב של מורדים, והמשיך במסעותיו במדבר גם בשנה העוקבת. כאשר מספר רב של מורדים ניסו להימלט מהשבי, הם נלכדו והוצאו להורג.

בשנת 845 הסכים אל-ואת'ק על פדיון שבויים מוסלמיים מידי הביזנטים. מסופר ש-4,362 נפשות נפדו בעסקה זו, בפעם הראשונה מאז ימי אל-מאמון (809/810). בבגדאד, מרד מאורגן בראשות אחמד בן נאצר בן מאלכ סוכל כשהקריאה אליו הוכרזה בטעות יום קודם למועד המיועד (במקור- ה-4 באפריל 846). אחמד נלכד ונחקר בידי הח'ליף, אשר השתתף גם בהוצאתו להורג.

בשנים 846-847 ניהל בוע'א מערכה כנגד שבט הבַנוּ-נֻמַיְר בערב. ב-4 בפברואר 847 נפלו כוחותיו של בוע'א למארב בקרבת ימאמה אך ניצלו כשכוחות העתודה נחלצו לעזרתם בזמן. בשנים אלו פרצו מספר מרידות מקומיות בסוריה ובארץ ישראל בשל התחזקות השפעתם של הצבאות הטורקיים שגויסו למן ימי אל-מעתצם, אביו של אל-ואת'ק. הניכור בין שתי האוכלוסיות המשיך, ואף התגבר בעשורים הבאים והפך למקור חיכוך מתמשך עת נפלה אף הח'ליפות עצמה להשפעת הטורקים שגויסו במקום להבטיח את ביטחונה כנגד הפיכות פנימיות.

כמו אביו, גם אל-ואת'ק היה ידוע בתור חובב שירה ופטרון של האומנויות וההשכלה. אל-ואת'ק נודע בכישוריו המוזיקליים ונטען שהוא חיבר למעלה מ-100 שירים. אל-ואת'ק היה ידוע גם במראהו: הוא היה בעל גובה בינוני, מבנה מוצק ועור אדמדם. מבחינה חזותית הוא בלט במיוחד בשל עינו השמאלית שהייתה משותקת.

אל-ואת'ק נפטר מקדחת ב-10 באוגוסט 847. ירש אותו אחיו אל-מתוכל הראשון.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בית עבאס
קטגוריה:ילידי 812
קטגוריה:נפטרים ב-847
נצח (הוצאת ספרים)

**נצח** הייתה הוצאת ספרים חרדית פרטית, מהוצאות הספרים הדתיות הראשונות בארץ ישראל. ההוצאה פעלה משנת 1941 ועד שנות ה-80. היא הוציאה מאות ספרים בנושאי יהדות, חסידות, ביוגרפיות של רבנים ואדמו"רים, השואה ועוד.

ההוצאה נוסדה על ידי הרב יחזקאל רוטנברג (1905–1984), בן למשפחת חסידי גור בפולין, תלמיד ישיבת לומז'ה, פעיל פועלי אגודת ישראל בארץ ישראל, סופר ופובליציסט.
רוטנברג ייסד וניהל את ההוצאה כאדם פרטי, אך הקמתה הוצגה כתוצר של הוועידה הארצית של אגודת ישראל.

שלושת הספרים הראשונים ראו אור בדצמבר 1941: שתי ביוגרפיות של גדולי תורה וספר עיון תורני. באותה עת הופיעו גם שני קבצים של דברי ספרות משל כותבים חרדים, לתלמידים.

ההוצאה פעלה תחילה בתל אביב ולאחר מכן בבני ברק. 

עם צוות ההוצאה לאור נמנו תלמידי חכמים ומתרגמים, שתרגמו יצירות דתיות מגרמנית ומיידיש לעברית. הם תרגמו והוציאו לאור את כתבי הרב שמשון רפאל הירש, ספרי הרב דוד צבי הופמן, סיפורי הרב מאיר להמן, סיפורי שלמה כהן ועוד. בין חברי המערכת הבולטים היו הסופרים החרדיים משה שנפלד וחתנו (בזיווגו הראשון) אהרן סורסקי, שהתחיל את עבודתו הספרותית במסגרת ההוצאה. 

בין הביוגרפיות שיצאו לאור בהוצאת נצח מפורסמות במיוחד אלה על החזון איש ועל החפץ חיים.

## קישורים חיצוניים
*רשימה חלקית של ספרי "הוצאת נצח", באתר סימניה
* 

## הערות שוליים

קטגוריה:הוצאות ספרים בישראל: ארון הספרים היהודי
קטגוריה:יהדות חרדית בישראל
קטגוריה:ספרות חרדית
אלה מושקוביץ-וייס

**אלה מושקוביץ-וייס** (נולדה ב-4 במאי 1964) היא סופרת ומחזאית ישראלית.

## ביוגרפיה
אלה מושקוביץ-וייס נולדה בראשון לציון לנתן, מהנדס ייצור, ותמר, בת קיבוץ גבעת השלושה, מרצה לגאוגרפיה. בגיל 12 עברה עם משפחתה להתגורר בשכונת רמת חן שברמת גן, וסיימה את לימודיה התיכוניים בתיכון בליך בעיר. בעת שירותה הצבאי בצה"ל שימשה מושקוביץ-וייס כמדריכה במוזיאון ההגנה בתל אביב.

בשנים 1986–1988 למדה לתואר ראשון בספרות עברית באוניברסיטה העברית בירושלים, ובשנים 1989–1991 לתואר שני בתקשורת המונים באוניברסיטת בוסטון.

ספרה "לחווה לא הייתה אמא" זכה בפרס הקרן על שם יצחק לייב ורחל גולדברג.

מושקוביץ-וייס נשואה לד"ר דובי וייס, מומחה לטכנולוגיה חינוכית, ואם לשניים.

## יצירותיה

#### ספרים
* **לחווה לא הייתה אמא** (עורך: חיים פסח), הוצאת ידיעות ספרים, סדרת "קראתי", 2004 – קובץ סיפורים.
* **גם אתה יכול** (עורך: חיים פסח), הוצאת ידיעות ספרים, סדרת "קראתי", 2006 – רומן חברתי עתידני המתרחש בישראל 2039.
* **מי המציא את האהבה** (איור: דני קרמן), 2006 – ספר ילדים.
* **כתוב בים** (עורכים: חיים פסח ואלי הירש), הוצאת חרגול/עם עובד, 2009 – רומן המתרחש בתל אביב בשנת 1950.
* **דברי הלילות**, הוצאת ידיעות ספרים, 2011.
* **[[Q:רגשות (ספר)|רגשות]]**, הוצאת משכל ידיעות, 2015.
*'''שיער כחול פרחים אדומים'''  (עורך: חיים פסח), הוצאת ידיעות ספרים, סדרת "קראתי", 2018

#### מחזה
* **קפיצה** (עורך: חיים פסח; דרמטורגיה: פרופ' גד קינר; במאי: פרופ' שמעון לוי; מועלה בתיאטרון תמונע; מככבים: גד קינר וראודה מן סלימן, בתפקידי משנה: נילי סחר ורון בן אמוץ), 2009.

#### סיפורים

* **קיר**, ישראל היום, 2020

## לקריאה נוספת
* אריאל שנבל, **יש לה אחות**, על "כתוב בים" ספרה של אלה מושקוביץ-וייס, במוסף תרבות של מקור ראשון, 1 ביולי 2009.
* יורם מלצר, "הנורמליות הטובה" על "לחווה לא הייתה אמא", מוסף שבת - ספרות וספרים - מעריב, 29 באוקטובר 2004.
* נועה מנהיים, "פחות אבל כואב", תרבות ספרות עתון תל אביב, 15 באוקטובר 2004.
* אבנר שץ, "השאיפה לפואנטה", המוסף לשבת - ספרות, ידיעות אחרונות, 15 באוקטובר 2004.
* עמליה רוזנבלום, "בדרך אל עולם ללא שירה", מוסף ספרים, עיתון הארץ, 8 בפברואר 2006.

## קישורים חיצוניים

* קטקו תמר, ישראל - גרמניה: מציאות רומנטית, פנטסטית וטרגית, על הרומן 'שיער כחול פרחים אדומים" של אלה מושקוביץ וייס, גג כתב עת-לספרות, גיליון 45
* ג'אד נאמן, צעד לשניים – ביקורת מאת הבמאי ג'אד נאמן על ספרה של אלה מושקוביץ־וייס 'שיער כחול פרחים אדומים', יקום תרבות, 9 בספטמבר 2018
* 
* 
* 
* 
* אלה מושקוביץ-וייס, מקריאה את ספרה "כתוב בים", באתר iCast (זמן האזנה: 6:12:35)
* עלית קרפ, צנע וראנה | "כתוב בים", הארץ Online
* 
* אורית הראל, כתוב בים, פורטל מוטק'ה
* הקפיצה, עכבר העיר
* שרית פוקס, שווה קפיצה: על ההצגה "קפיצה", מוסף התרבות של nrg
* צבי גורן, קפיצה - אהבה מעל לכל חשד, אתר 'במה
* 
* 
* אריק גלסנר, על "דברי הלילות", של אלה מושקוביץ-וייס, הוצאת "ידיעות", פורסם במוסף לספרות של "מעריב" במרץ 2011
* 

## הערות שוליים

קטגוריה:סופרות ישראליות
קטגוריה:סופרים ישראלים
קטגוריה:מחזאיות ישראליות
קטגוריה:מחזאים ישראלים
קטגוריה:בוגרות תיכון בליך
קטגוריה:בוגרי תיכון בליך
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בוגרות אוניברסיטת בוסטון
קטגוריה:בוגרי אוניברסיטת בוסטון
קטגוריה:ישראליות שנולדו ב-1964
קטגוריה:ישראלים שנולדו ב-1964
ג'ורג' קריסטל

**ג'ורג' קריסטל** (**George Chrystal**; 8 במרץ 1851 - 3 בנובמבר 1911) היה מתמטיקאי סקוטי. נולד בכפר אולדמלדרם שבחבל אברדינשייר בסקוטלנד. אביו היה סוחר תבואה ואחר-כך בעל אדמות חקלאיות. לאחר שסיים את לימודיו התיכוניים בהצטיינות, התקבל ב-1867 לאוניברסיטת אברדין. ב-1872 עבר לקולג' פטרהאוס שבקיימברידג'. את ההבדל בין אופי הלימודים באוניברסיטאות שבסקוטלנד ובאנגליה הסביר קריסטל באמצעות אנלוגיה מתחום הבישול: "בעוד שאת הבישול הסקוטי אפשר לתאר כקל ומגוון, הבישול האנגלי מצטיין בשפע של חומרי גלם טובים, אך ללא גיוון, ובהכנה לקויה המולידה מנות כבדות ובלתי ניתנות לעיכול".

קריסטל סיים את לימודיו בהצטיינות (לצד ויליאם ברנסייד) ב-1875, ונבחר כחבר זוטר בקולג' קורפוס קריסטי של האוניברסיטה. לצד חובות ההוראה שלו שם, עסק קריסטל, בהנחייתו של ג'יימס קלארק מקסוול, בבדיקות מעבדה של חוק אוהם. ב-1877 קיבל מינוי של פרופסור למתמטיקה באוניברסיטת סנט אנדרוז, שם הוכיח עצמו כמורה מצטיין, ואף התבקש לכתוב כמה ערכים עבור המהדורה התשיעית של האנציקלופדיה בריטניקה, שהראשונים ביניהם היו "חשמל" ו"אלקטרומטר". ב-1879, לאחר שקיבל מינוי קבוע באוניברסיטת אדינבורו, נשא לאישה את מרגרט אן בלפור. שנה אחר-כך נבחר לחברה המלכותית של אדינבורו, ושירת בסופו של דבר (מ-1901) כמזכירהּ. לצד פעילותו המחקרית, שבה למד תחומים שונים בגאומטריה לא אוקלידית, בדטרמיננטות וחתכי חרוט, באופטיקה ובמשוואות דיפרנציאליות, גילה קריסטל עניין גם במערכת החינוך הסקוטית, ואף כתב ספר לימוד באלגברה תיכונית, שזכה לשבחים כספר הטוב ביותר בנושא בשפה האנגלית.

קריסטל היה בין המעצבים של חוק האוניברסיטאות הסקוטי (1889) שהסדיר, בסדרה של מעשי חקיקה של הפרלמנט הבריטי, את המבנה הארגוני והעצמאות של האוניברסיטאות הוותיקות של סקוטלנד. היה גם בין המייסדים של החברה המתמטית של אדינבורו. 

קריסטל נבחר לדיקן הפקולטה לאמנויות של אדינבורו ב-1891, והוביל שם מהלך שבסופו קיבלו התלמידים חופש לבחור את מקצועות הלימוד שלהם. ב-1911 זכה במדליה מלכותית מטעם החברה המלכותית הבריטית, על עבודתו בחקר זרמי המים באגמים הסקוטיים, שעבורה יישם שיטות תאורטיות ומעשיות של הידרודינמיקה.

למרות היותו מורה סוחף וכריזמטי, ולמרות ההערכה הרבה שלה זכה מן הסטודנטים באדינבורו, לא היו לקריסטל תלמידי דוקטורט, למעט אחד - ג'וזף ודרברן, שסיים את לימודיו ב-1908.

## קישורים חיצוניים

* 

קטגוריה:מתמטיקאים סקוטים
קטגוריה:זוכי המדליה המלכותית
קטגוריה:בריטים שנולדו ב-1851
קטגוריה:בריטים שנפטרו ב-1911
כריס באקלי

**כריסטופר סבסטיאן "כריס" באקלי** (באנגלית: **Christopher Sebastian "Chris" Buckley**; 9 בנובמבר 1886 - 11 בינואר 1973) היה כדורגלן אנגלי ששיחק בעמדת הבלם הקדמי.

## ביוגרפיה
באקלי נולד בעיירה אורמסטון שבמנצ'סטר, ולמד במכללה האקסבייריאנית בעיר הולדתו ובמכללה קתולית במנצ'סטר. הוא החל את הקריירה שלו בקבוצות החובבניות ויקטוריה פארק, מנצ'סטר שיפ קאנאל וקבוצת המילואים של מנצ'סטר סיטי, וב-1905 חתם בברייטון אנד הוב אלביון מהליגה הדרומית. שנה אחת לאחר מכן חתם באסטון וילה, והשתתף ב-20 משחקים לפני ששבר את קרסולו במשחק מול מנצ'סטר יונייטד במחזור הפתיחה של עונת 1907/1908. בגלל הפציעה הזו הוא נעדר מהמגרשים למשך יותר משנה.

הוא המשיך לשחק עבור אסטון וילה לאחר שהחלים מפציעתו, וזכה עמה באליפות הליגה הראשונה בעונת 1909/1910. בשש עונותיו בווילה פארק רשם לזכותו 144 משחקי ליגה. ב-1911 זומן למבחנים של נבחרת אנגליה, אך בסופו של דבר לא זומן לסגל. באותה שנה ייצג את נבחרת העיר ברמינגהאם במשחק מול הנבחרת המקבילה מלונדון. ב-1914 עבר לארסנל מהליגה השנייה, ושיחק שם בעונה האחרונה של כדורגל תחרותי לפני השעיה המשחקים בעקבות פרוץ מלחמת העולם הראשונה. בתקופת המלחמה הוא הבקיע שער אחד ב-33 משחקים לא רשמיים במדי ארסנל, והופיע כשחקן אורח גם בברמינגהאם סיטי ובמנצ'סטר יונייטד.

הוא היה בן 31 כשחודשו תחרויות הכדורגל, ושיחק בארסנל במשך שתי עונות נוספות לפני ששבר את רגלו בעונת 1920/1921 ואיבד את מקומו בהרכב לאלכס גרהאם. בסך הכל הוא השתתף ב-59 משחקים במדי ארסנל, בהם הבקיע 3 שערים. לאחר פרישתו מכדורגל החל לעסוק בחוואות בעיירה רדיץ', והחזיק בבעלותו מחסן גדול במנצ'סטר. ב-1936 התמנה לחבר הדירקטוריון של אסטון וילה. הוא כיהן כיושב ראש המועדון בין 1955 ל-1966. הוא פרש מתפקידו כדירקטור ב-1967, ומת כעבור שש שנים.

אחיו הגדול היה פרנק באקלי, ששיחק במנצ'סטר סיטי ובדרבי קאונטי, ואימן מספר קבוצות כגון בלקפול, האל סיטי, וולסול ולידס יונייטד.

## לקריאה נוספת

* Tony Matthews, WHO'S WHO OF ARSENAL (Pages 48 - 49), Hamlyn, 2008 ()


## קישורים חיצוניים

* ביוגרפיה באתר מאגר המידע של שחקני אסטון וילה

קטגוריה:בלמי כדורגל אנגלים
קטגוריה:כדורגלנים אנגלים
קטגוריה:כדורגלני ברייטון אנד הוב אלביון
קטגוריה:כדורגלני אסטון וילה
קטגוריה:כדורגלני ארסנל
קטגוריה:בריטים שנולדו ב-1886
קטגוריה:בריטים שנפטרו ב-1973
ח'יזוראן

**אל-חַ'יְזוּרָאן בנת עטאא**' (בערבית: **الخيزران بنت عطاء**) הייתה שפחתו התימניה של הח'ליף העבאסי אל-מהדי, ואימם של הח'ליפים אל-האדי והארון א-רשיד. 

ח'יזוראן נחטפה בילדותה מביתה בידי בדואים אשר מכרו אותה בשוק העבדים של מכה לאל-מאמון בהיותו בחג'. כעבור זמן קצר הוא התאהב בה ונשא אותה לאישה. לח'יזוראן הייתה כריזמה חזקה ששכנעה את אל-מאמון למנות כיורשיו את שני בניה על פני צאצאיהן של נשותיו האחרות. בחצר, הייתה מבעלות בריתם של הברמכים. לח'יזוראן הייתה השפעה ניכרת על ענייני החצר ועל התנהלותם של שני בניה, השפעה שהורגשה גם בענייני מדינה. בנה אל-האדי הרעילהּ בשל כך, אך היא ניצלה. לאחר מכן הייתה מעורבת ככל הנראה ברציחתו ובהחלפתו בבנה הצעיר, הארון א-רשיד שהיה בנה המועדף, בשנת 785. 

ח'יזוראן נפטרה בשנת 789 ודמותה היוותה לדעת מבקרי ספרות רבים את היסוד לדמותה הספרותית של שהרזאד בסיפורי אלף לילה ולילה.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בית עבאס
קטגוריה:אישים שנחטפו
קטגוריה:נשים במאה ה-8
קטגוריה:נפטרים ב-789
אל-מעתז

**אל-מֻעְתַזּ באללה** (מילולית: המתפאר באל), אבו עבדאללה מחמד בן אל-מעתצם באללה (בערבית: **المعتزّ بالله, ابو عبد الله محمد بن المعتصم بالله**) נולד בשנת 846 והיה הח'ליף העבאסי שמשל בבגדאד ובסאמרא בין השנים 866–869. אל-מעתז היה הח'ליף העבאסי הצעיר ביותר בעלותו לשלטון בגיל 19. הוא מונה לשלטון בחסדי שרי הצבא הטורקיים אך התגלה כסדיסט ותככן במשך שלוש שנות שלטונו.

תקופתו הקצרה בשלטון עמדה בסימן חיכוכים בין קבוצות חברתיות שונות. בסאמרא התגלעו מחלוקות בין הטורקים והמע'רביים (הברברים והמורים מאל-אנדלוס) ובבגדאד היו מתחים בין הערבים והפרסים, אשר שניהם תמכו בקודמו של אל-מעתז אל-מסתעין באללה והתנגדו נחרצות לטורקים ולמע'רבים גם יחד. אל-מעתז היה מוקף באנשים שהיו מוכנים לקשור אחד כנגד השני וכנגדו. עם זאת, אין בכך להסביר באופן מלא את אשר עתיד היה להתרחש.

אל-מעתז המית את קודמו בתפקיד אל-מסתעין ואת אחיו אל-מאייד שהיה יורשו המיועד. אבו אחמד, אח אחר שהוביל את כוחותיו של אל-מואייד במאבק שקדם לעלייתו לשלטון הושלך לכלא. הטורקים ביקשו לשחררו אך אל-מעתז נזעק והחליט להוציאו להורג. אל-מעתז הורה לחנוק אותו בשטיח רך או לחלופין להקפיאו למוות בקרח ואז הציג את גופתו העירומה בפני החצר כדי להוכיח שהוא מת לא כתוצאה ממעשה אלימות.

אל-מעתז נהג בבזבזנות בכספי האוצר על חצרו ולא נותר מספיק כסף לשלם לחיילים. משמר העיר בבגדאד הצטופפו מסביב לארמון והטילו עליו מצור בדרישה לקבל את שכרם. המושל כתב מכתב לאל-מעתז בבקשה לקבל מקדמה על מנת להקל על מצוקתם, אך הלה השיב לו בעצת הטורקים כי הוא אינו נזקק לשירותם, ואם הוא - המושל - נזקק להם אז שישלם את שכרם בעצמו. המרי התחדש במלוא עוזו ונמנע מהאימאם להכריז את שמו של הח'ליף בתפילת יום שישי. במהלך דיכוי המרד נהרס אחד הגשרים מעל החידקל והוצת אחד מהבזארים של העיר. בשנה העוקבת, התאגדו המע'רבים, הטורקים והפרסים והסתערו יחדיו על הארמון בתביעה לקבל את שכרם.   

צאלח בן וציף, אחד ממנהיגי המורדים שבה את מזכיריו של אל-מעתז ועינה אותם בניסיון לגלות את גורל הכספים החסרים. לעוגמת נפשו, הוא מצא רק כספות ריקות. אל-מעתז הפציר במנהיגי המורדים לשחרר אותם אך לשווא, ומנגד הניסיונות לסחוט מהם את הכספים החסרים העלו חרס. 

צאלח ומורד אחר בשם מוסא זממו לחסל את הח'ליף. הם הגיעו בליווית המון זועם לשערי הארמון וביקשו שהח'ליף ייצא החוצה לפוגשם. הח'ליף התיר להם להיכנס לחדריו והם הסתערו עליו עם אלות ובעטו בו. לאחר מכן הם גררו אותו החוצה במחלצותיו הקרועות והושיבו אותו בחצר הארמון תחת השמש הקיצית הקופחת. לאחר מכן, ננעל אל-מעתז בחדר ללא מזון או מים, שם הוא נפטר כעבור שלושה ימים בגיל 24.

## קישורים חיצוניים

קטגוריה:בית עבאס
קטגוריה:ילידי 847
קטגוריה:נפטרים ב-869
אל-מסתעין

**אל-מסעין באללה** (מילולית: המבקש עזרה באל, בערבית: **المستعين بالله**) היה שם שלטונם של מספר ח'ליפים מבית עבאס.

קטגוריה:פירושון אישים
אל-מאייד

**אל-מאייד** (בערבית: **المؤيد** - הסומך ידו) היה בנו השלישי של הח'ליף העבאסי אל-מתוכל הראשון ואחיהם של אל-מסתנצר הראשון ואל-מעתז אשר לימים יכהנו כח'ליפים שניהם.

## חייו
בשנת 860 הכריז אל-מתוכל על שלושת בניו כעל יורשים אפשריים, אך נטה להעדיף את אל-מסתנצר. אל-מסתנצר חשש שמא ישנה אביו את דעתו ובתמיכתו הבלתי מפורשת של פלג מהצבא הטורקי הוא ארגן את רציחתו בידי חייל טורקי ב-11 בדצמבר 861. הטורקים לחצו על אל-מסתנצר להסיר את שני אחיו ממעמדם כיורשים מחשש שינקמו את רצח אביהם. אל-מסתנצר מינה את בנו כיורש עצר וב-27 באפריל 862 חתמו שני האחים על כתב הוויתור. לאחר כחצי שנה בשלטון נפטר אל-מסתנצר מסיבות לא ידועות. הטורקים התכנסו לבחור יורש. הם פסחו על שני האחים ומינו תחתם את אל-מסתעין הראשון, נכד אחר של אל-מעתצם הראשון.

בשנת 866 הודח אל-מסתעין ואחיו אל-מעתז עלה לשלטון. מיד עם עלותו לשלטון הוא הוציא להורג את אל-מסתעין אך חיילות הטורקים הסבו את תמיכתם אל-מעתז לאל-מאייד לאחר תגרות שהתלקחו בינם ובין המע'רביים (המורים והברברים). בקנאתו, אל-מעתז הורה על הוצאתו להורג של אל-מאייד לאחר שהטורקים ניסו לשחררו על ידי הקפאתו בקרח או לחלופין על ידי חניקתו בשטיח רך. הגופה העירומה הוצגה בפני החצר כדי להראות כאילו מת מסיבות טבעיות. כמו כן הורה על כליאתו של אחיו אבו אחמד שהוביל את הלחימה לצידו.

אל-מאייד היה הנסיך העבאסי היחיד שמסופר עליו שהתנצר. לפי מסורות נוצריות, הוא הוטבל יחד עם שלושה מרעיו בידי הקדוש הנוצרי תיאודור מאדסה וקיבל עליו את השם יוחנן.

קטגוריה:בית עבאס
קטגוריה:נפטרים ב-866